CELEX: 52013PC0720
Language: mt
Date: 2013-10-23
Title: Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Jemen mad-WTO

|
			
		
		
		52013PC0720
		
			Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Jemen mad-WTO /* COM/2013/0720 final - 2013/0342 (NLE) */
			
				
		
		
			
			   	MEMORANDUM TA’ SPJEGAZZJONI
I. INTRODUZZJONI
Il-Membri tal-Organizzazzjoni Dinjija
tal-Kummerċ (WTO) u r-Repubblika tal-Jemen laħqu l-istadju konklussiv
ta' ftehim dwar it-termini tal-adeżjoni tal-Jemen mal-organizzazzjoni. Dan
intlaħaq wara 13-il sena ta’ negozjati, li bdew meta l-Jemen ressqet
l-applikazzjoni tagħha biex tingħaqad mad-WTO fis-sena 2000. It-talba
tal-Jemen għall-adeżjoni ġiet eżaminata skont il-linji
gwida stipulati mill-Kunsill Ġenerali tad-WTO dwar l-adeżjoni
tal-pajjiżi l-inqas żviluppati (LDC) u jeħtieġ li issa jkun
hemm Deċiżjoni tal-Kunsill li tapprova t-termini tal-adeżjoni
tal-Jemen, qabel l-UE tkun tista' tappoġġa formalment din
l-approvazzjoni fid-WTO.
Taqsira tat-termini tal-adeżjoni tinsab
hawn taħt.
II. TAQSIRA TAT-TERMINI TAL-ADEŻJONI
TAL-JEMEN MAD-WTO SKONT IS-SETTUR
Skeda tal-impenji
Prodotti
Ir-rata ta’ tariffa medja finali (FBR)
fl-iskeda tal-adeżjoni tal-Jemen hija ta’ 22,2 %.
L-FBR medja għall-prodotti
tal-agrikoltura hija ta' 26,2 %, kemxejn ogħla mill-20.1 %
osservata għall-prodotti industrijali. It-tariffi għoljin huma
ogħla fl-agrikoltura (100 % massimu f’ċerti prodotti
tal-agrikoltura mqabbla mal-40 % massimu osservati fil-prodotti
industrijali).
Il-Jemen se jimplimenta l-FBRs mid-data
tal-adeżjoni.
Dawn il-livelli
medji għat-tariffi huma pjuttost raġonevoli meta jitqies l-istatus
tal-LDC tal-Jemen kif ukoll id-daqs żgħir u l-vulnerabbiltà
tal-ekonomija tiegħu. Fl-imgħoddi l-prassi tal-UE marbuta mal-LDCs
kienu li dawn il-livelli ta’ tariffi jiġu aċċettati bħala
ekonomiji raġonevoli ta’ daqs komparabbli.
Prodotti Industrijali 
–              
L-FBR medja għall-prodotti mhux agrikoli hija
ta' 20,1 %.
–              
L-ogħla medji ta' madwar 27 % huma
osservati fis-setturi tal-għamara u ż-żraben.
–              
L-aktar medji baxxi, ta' madwar 10 %,
jirrigwardaw il-prodotti tat-Teknoloġija tal-Informatika (IT).
–              
Il-livelli massimi tat-tariffi għoljin huma
40 % (siment u xi ħut ipproċessat) u 43 % (l-iktar tas-sajd
u prodotti tas-sajd ipproċessati).
Prodotti agrikoli 
–              
L-FBR medja għall-prodotti agrikoli hija ta'
26,2 %.
–              
Il-livelli massimi tat-tariffi għoljin
fl-agrikoltura jinsabu fit-tabakk u l-kafè b’100 %.
Servizzi 
L-iskeda ta' impenji speċifiċi
tal-Jemen fis-servizzi hija sodisfaċenti meta jitqies l-istatus
tiegħu ta' LDC. Il-Jemen se jidħol għall-impenji ta'
aċċess għas-suq u ta' trattament nazzjonali f'firxa wiesgħa
ta' setturi tas-servizzi, inklużi s-servizzi professjonali, tal-kompjuter
u ta' negozju ieħor, is-servizzi tal-komunikazzjoni (ta' kurrier u
tat-telekomunikazzjonijiet), servizzi tal-kostruzzjoni, tad-distribuzzjoni,
tal-edukazzjoni privata, tal-ambjent, servizzi finanzjarji (tal-assigurazzjoni
u bankarji), servizzi privati marbuta mas-saħħa, tat-turiżmu u
t-trasport (trasport marittimu u ferrovjarju).
L-impenji tal-protokoll
Fl-istadju multilaterali finali
tal-proċess ta' adeżjoni, il-Membri tad-WTO fittxew kollettivament li
jiżguraw il-kompatibbiltà bażika tal-liġijiet u
l-istituzzjonijiet kummerċjali tal-Jemen mar-regoli u l-ftehimiet tad-WTO,
stabbiliti fil-Protokoll ta’ adeżjoni u r-Rapport tal-Grupp ta’
Ħidma. 
Perjodi ta’ tranżizzjoni kienu mitluba
f’għadd ta’ oqsma; il-kwistjonijiet li ġejjin huma ta’ interess
partikolari għall-UE:
Id-drittijiet tal-kummerċ: Il-Jemen ikkonferma li se jagħti lil kwalunkwe persuna
fiżika jew ġuridika ta’ Membru tad-WTO, irrispettivament
mill-preżenza fiżika jew l-investiment fil-Jemen, id-dritt li tkun
l-importatur irreġistrat ta’ kull prodott li huwa permess li jiġi
importat lejn il-Jemen mhux aktar tard mill-31 ta’ Diċembru 2014.
Il-liġijiet u r-regolamenti tal-Jemen marbuta mat-tariffi, l-imposti u
t-taxxi kollha imposti f’konnessjoni ma’ dan il-kummerċ, se jikkonformaw
bis-sħiħ mal-obbligi tiegħu tad-WTO.
Skont l-istess skedi, il-Jemen se jagħti drittijiet kummerċjali b’mod mhux
diskriminatorju u mhux diskrezzjonali b'konformità mal-Ftehimiet tad-WTO. Kwalunkwe rekwiżit
għal reġistrazzjoni kummerċjali jew applikazzjoni
għad-drittijiet tal-kummerċ se jkun għal finijiet doganali jew
fiskali biss u ma jkunx jeħtieġ investiment fil-Jemen.
Dazji u imposti oħra: Il-Jemen huwa impenjat li jorbot dazji u imposti
oħra fit-tifsira tal-Artikolu II:1(b) tal-GATT 1994 b’rata ta’ 0,25
fil-mija sa mhux aktar tard minn erba' snin wara
l-adeżjoni, ir-rata fissa għal dawn id-dazji u
imposti oħra tkun 0 kif previst fl-Iskeda ta' Prodotti tal-Jemen. 
Tariffi u imposti għal servizzi
mogħtija: ir-rekwiżit li
ċ-ċertifikati ta' oriġini u l-fatturi ta’ importazzjonijiet lejn
il-Jemen jiġu approvati jew iċċertifikati
b'mod notarili mill-Konsulati tal-Jemen barra l-pajjiż se jintemm sa mhux aktar tard mill-1 ta’ Jannar 2017.
Valutazzjoni doganali: Il-leġiżlazzjoni u r-regolamenti ta’
implimentazzjoni tal-Jemen sad-data tal-adeżjoni se jkunu korformi
mal-Ftehim dwar l-Evalwazzjoni Doganali. Il-Jemen se jimplimenta
progressivament il-Ftehim skont Pjan ta’ Azzjoni stabbilit fir-rapport
tal-Grupp ta’ Ħidma u fil-31 ta’ Diċembru 2016se japplika bis-sħiħ id-dispożizzjonijiet tad-WTO li
jikkonċernaw il-valutazzjoni doganali, inkluż il-Ftehim tad-WTO dwar
l-implimentazzjoni tal-Artikolu VII tal-GATT 1994 u l-Anness I
(Noti interpretattivi). Il-Jemen ikkonferma li matul
il-perjodu tranżitorju, il-Jemen jiżgura li r-regolamenti tiegħu
skont il-leġiżlazzjoni fis-seħħ u r-regolamenti
addizzjonali implimentati matul it-tranżizzjoni dwar il-valutazzjoni doganali
se jiġu applikati fuq bażi mhux diskriminatorja fuq
l-importazzjonijiet kollha. 
Miżuri sanitarji u fitosanitarji
(SPS): Il-Jemen se jibbenefika
minn perjodu ta’ tranżizzjoni sal-31 ta’ Diċembru 2016
għall-implimentazzjoni sħiħa tal-Ftehim SPS, kif stabbilit fi
pjan ta’ azzjoni inkluż fir-rapport tal-grupp ta’
ħidma.
Ostakli Tekniċi
għall-Kummerċ (OTK): Il-Jemen se jimplimenta
bis-sħiħ il-Ftehim dwar l-Ostakli Tekniċi
għall-Kummerċ sal-31 ta’ Diċembru 2016. Pjan ta’
azzjoni huwa stabbilit fir-rapport tal-grupp ta’ ħidma.
Drittijiet tal-proprjetà intellettwali
relatati mal-kummerċ (TRIPS): L-implimentazzjoni sħiħa tal-Ftehim TRIPS se tkun effettiva
sa tmiem l-2016 (ħlief għall-protezzjoni tal-privattiva ta’
farmaċewtiċi koperti mid-Deċiżjoni dwar it-TRIPS u
s-Saħħa Pubblika (WT/L/641)).
III. RAKKOMANDAZZJONI
Bis-sottomissjoni tat-termini
tal-Adeżjoni tar-Repubblika tal-Jemen fid-WTO għall-approvazzjoni
tal-Kunsill, il-Kummissjoni tqis dawn it-termini li jirrappreżentaw
pakkett bilanċjat u ambizzjuż ta’ impenji għall-ftuħ
tas-suq, li se jġib benefiċċji sostanzjali lil Jemen u
lill-imsieħba kummerċjali tiegħu tad-WTO bl-istess mod.
2013/0342 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li se
tieħu l-Unjoni Ewropea fil-Konferenza Ministerjali tal-Organizzazzjoni
Dinjija tal-Kummerċ dwar l-adeżjoni tar-Repubblika tal-Jemen mad-WTO
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 91,
100(2) u l-ewwel subparagrafu tal-Artikolu 207(4) flimkien
mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fit-12 ta’ April 2000
il-Gvern tar-Repubblika tal-Jemen applika
għall-adeżjoni mal-Ftehim ta’ Marrakesh li jistabbilixxi l-Organizzazzjoni
Dinjija tal-Kummerċ (WTO), b’konformità mal-Artikolu XII ta’ dan
il-Ftehim.
(2)       Fis-17 u
d-19 ta’ Lulju 2000 ġie stabbilit
Grupp ta’ Ħidma dwar l-adeżjoni tar-Repubblika
tal-Jemen sabiex jintlaħaq ftehim dwar it-termini
tal-adeżjoni aċċettabbli għar-Repubblika tal-Jemen u
l-Membri kollha tad-WTO.
(3)       Il-Kummissjoni, f’isem
l-Unjoni, innegozjat għadd komprensiv ta' impenji għall-ftuħ
tas-suq min-naħa tar-Repubblika tal-Jemen li jissodisfaw it-talbiet
tal-Unjoni.
(4)       Issa dawn l-impenji huma inkorporati
fil-Protokoll ta’ Adeżjoni tar-Repubblika tal-Jemen mad-WTO.
(5)       L-adeżjoni mad-WTO hija
mistennija li tagħti kontribut pożittiv u dejjiemi
għall-proċess tar-riforma ekonomika u l-iżvilupp sostenibbli
fir-Repubblika tal-Jemen.
(6)       Il-Protokoll ta’ Adeżjoni
għandu għalhekk jiġi approvat.
(7)       L-Artikolu XII
tal-Ftehim li jistabbilixxi d-WTO jistipula li għandu jintlaħaq
ftehim dwar it-termini tal-adeżjoni bejn il-Membru li qed jissieħeb u
d-WTO, u li l-Konferenza Ministerjali tad-WTO tapprova t-termini
tal-adeżjoni min-naħa tad-WTO.
(8)       Għaldaqtant,
jeħtieġ li tiġi stabbilita l-pożizzjoni li għandha
tittieħed mill-Unjoni fil-Konferenza Ministerjali,
ADOTTA DIN ID-DEĊIŻJONI: 
Artikolu 1
Il-pożizzjoni li għandha
tittieħed mill-Unjoni Ewropea fil-Konferenza Ministerjali
tal-Organizzazzjoni Dinjija tal-Kummerċ dwar l-adeżjoni
tar-Repubblika tal-Jemen mad-WTO, hija li tapprova l-adeżjoni.
Artikolu 2
Din id-Deċiżjoni ssir effettiva
fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President